Diari Oficial de la Generalitat Valenciana


Sumari del DOGV 7620, del 22-09-2015 (2015/7705)

DECRET 154/2015, de 18 de setembre, del Consell, pel qual s'aprova el Reglament orgànic i funcional de la Conselleria de Justícia, Administració Pública, Reformes Democràtiques i Llibertats Públiques.
--------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2015/09/18/154/dof/vci/html**

### Dades del document

Número de DOGV
:   7620

Data del DOGV
:   22-09-2015

Secció del DOGV
:   I. DISPOSICIONS GENERALS

Número del document
:   2015/7705


Data del document
:   18-09-2015

Organisme emissor
:   Conselleria de Justícia, Administració Pública, Reformes Democràtiques i Llibertats Públiques

Tipus de document
:   Decret

Anàlisi jurídica

 Descriptors 

:   * Conselleria de Justícia, Administració Pública, Reformes Democràtiques i Llibertats Públiques
    * legislació
    * reglament intern
    * administració regional
    * organització administrativa

DECRET 154/2015, de 18 de setembre, del Consell, pel qual s'aprova el Reglament orgànic i funcional de la Conselleria de Justícia, Administració Pública, Reformes Democràtiques i Llibertats Públiques. [2015/7705]  
ÍNDEX  
  
Preàmbul  
Títol I. Disposicions generals  
Article 1. Competències  
Article 2. Òrgans superiors i centres directius  
Article 3. Substitucions de la persona titular de la Conselleria i de les persones titulars dels òrgans superiors i centres directius.  
Títol II. De la estructura i funcions dels òrgans superiors i del nivell directiu  
Capítol I. De la persona titular de la Conselleria  
Article 4. De les atribucions de la persona titular de la Conselleria  
Article 5. Dels gabinets  
Article 6. Consell de Direcció  
Capítol II. De la Secretaria Autonòmica de Justícia, Administració Pública, Reformes Democràtiques i Llibertats Públiques  
Article 7. De la Secretaria Autonòmica de Justícia, Administració Pública, Reformes Democràtiques i Llibertats Públiques  
Article 8. Dels òrgans directius  
Article 9. De la Direcció General de Justícia  
Article 10. De la Direcció General de Reformes Democràtiques  
Article 11. De la Direcció General de Funció Pública  
Capítol III. De la Sotssecretaria  
Article 12. Sotssecretaria  
Article 13. Secretaria General Administrativa  
Títol III. De l'organització territorial  
Article 14. Organització territorial  
Article 15. De les direccions territorials  
Disposició addicional  
Única. De la Comissió de Transparència  
Disposició transitòria  
Única. Règim Transitori de les unitats i llocs de treball  
Disposició derogatòria  
Única. Normativa derogada  
Disposicions finals  
Primera. Habilitació desplegament reglamentari  
Segona. Entrada en vigor  
  
  
PREÀMBUL  
  
El Decret 7/2015, de 29 de juny, modificat pel Decret 10/2015, de 7 de juliol, ambdós del president de la Generalitat, determinen com a departament del Consell la Conselleria de Justícia, Administració Pública, Reformes Democràtiques i Llibertats Públiques, assignant-li competències en matèria de justícia, reformes democràtiques, funció pública, consultes populars, col·legis professionals, fundacions, associacions, registres i notariat.  
Per la seua banda, el Decret 103/2015, de 7 de juliol, del Consell, estableix l'estructura orgànica bàsica de la Presidència i de les conselleries de la Generalitat, regulant en el seu títol IV la Conselleria de Justícia, Administració Pública, Reformes Democràtiques i Llibertats Públiques.  
Segons el que s'ha exposat, resulta necessari aprovar el reglament orgànic i funcional de l'esmentada Conselleria de Justícia, Administració Pública, Reformes Democràtiques i Llibertats Públiques, que, adaptat al nou organigrama, determine les funcions que s'atribueixen als òrgans superiors i centres directius que la componen, així com a les unitats administratives de rang superior que s'adscriuen a cada un.  
  
En virtut d'això, i de conformitat amb el que estableix la Llei 5/1983, de 30 de desembre, del Consell, a proposta de la consellera de Justícia, Administració Pública, Reformes Democràtiques, i Llibertats Públiques i amb la deliberació prèvia del Consell en la reunió del dia 18 de setembre de 2015,  
  
  
DECRETE  
  
TÍTOL I  
Disposicions generals  
  
Article 1. Competències  
La Conselleria de Justícia, Administració Pública, Reformes Democràtiques i Llibertats Públiques és el departament del Consell al qual correspon exercir les competències en matèria de justícia, reformes democràtiques, funció pública, consultes populars i electorals, col·legis professionals, fundacions, associacions, registres i notariat.  
  
Article 2. Òrgans superiors i centres directius  
Sota la dependència de la persona titular del departament, la Conselleria de Justícia, Administració Pública, Reformes Democràtiques i Llibertats Públiques està integrada pels òrgans superiors i centres directius següents:  
a) Secretaria Autonòmica de Justícia, Administració Pública, Reformes Democràtiques i Llibertats Públiques.  
b) Sotssecretaria.  
c) Direcció General de Justícia.  
d) Direcció General de Reformes Democràtiques  
e) Direcció General de Funció Pública  
  
Article 3. Substitucions de la persona titular de la Conselleria i dels òrgans superiors i centres directius  
En els casos d'absència o malaltia de la persona titular de la Conselleria, serà aplicable el que disposa l'article 12.1.i de la Llei 5/1983, de 30 de desembre, del Consell.  
Fins que es resolga la substitució, les funcions d'aquell o aquella com a titular del departament, a excepció de les que li corresponen com a membre del Consell, seran exercides temporalment per la persona titular de la Secretaria Autonòmica, Sotssecretaria, direccions generals, seguint l'ordre previst en l'article 2 d'aquest reglament.  
  
Aquest ordre serà aplicable, així mateix, als efectes de la seua substitució, per a la Secretaria Autonòmica, Sotssecretaria i direccions generals.  
El que s'estableix en els paràgrafs anteriors s'entén sense perjudici del que, si és el cas, dispose la persona titular de la Conselleria mitjançant una resolució.  
  
  
TÍTOL II  
De la estructura i les funcions dels òrgans   
superiors i del nivell directiu  
  
CAPÍTOL I  
De la persona titular de la Conselleria  
  
Article 4. De les atribucions de la persona titular de la Conselleria  
1. La persona titular de la Conselleria de Justícia, Administració Pública, Reformes Democràtiques i Llibertats Públiques és l'òrgan jeràrquic superior del departament, i exerceix totes les atribucions conferides per la Llei 5/1983, de 30 de desembre, del Consell, així com qualsevol altra que li atorgue l'ordenament jurídic en l'àmbit competencial assignat a l'esmentada conselleria.  
2. La persona titular de la Conselleria, sota la superior autoritat del Consell, assumeix la representació orgànica de la Conselleria de Justícia, Administració Pública, Reformes Democràtiques i Llibertats Públiques, davant de qualsevol classe d'institucions públiques i privades.  
  
Article 5. Del gabinets  
1. El gabinet de la persona titular de la Conselleria és la unitat de suport, assessorament i assistència immediata al titular del departament, de qui depén directament.  
2. El gabinet de la persona titular de la Conselleria té a càrrec seu el manteniment de les relacions del titular del departament amb els alts òrgans i institucions de la Generalitat, de l'Estat i de les altres administracions públiques. També té a càrrec seu les relacions informatives i amb els mitjans de comunicació, així com el desenvolupament de totes les funcions que se li encomanen, sense perjuí de les competències assignades a la Secretària Autonòmica de Comunicació.  
3. La Subdirecció General del Gabinet Tècnic, dependent funcionalment de la persona titular de la Conselleria i orgànicament de la Sotssecretaria, assumeix les funcions concernents a assessorament tècnic, informes, estudis, documentació, publicacions, estadístiques i seguiment parlamentari. Així mateix, de manera transversal i coordinant-se amb la Direcció General de l'Institut Valencià de les Dones i per la Igualtat de Gènere, la Subdirecció General del Gabinet Tècnic exercirà, en l'àmbit de Conselleria de Justícia, Administració Pública, Reformes Democràtiques i Llibertats Públiques, com a unitat d'igualtat amb les funcions següents:  
a) Vetlar per l'aplicació efectiva del principi d'igualtat entre dones i homes.  
b) Realitzar el seguiment, avaluació i desenvolupament del grau de compliment de la normativa vigent en matèria d'igualtat entre dones i homes.  
c) Assessorar en l'elaboració d'informes sobre impacte per raó de gènere.  
d) Supervisar i proposar mesures per a la incorporació de la perspectiva de gènere en qualsevol actuació que es duga a terme en l'àmbit de les competències de la Conselleria de Justícia, Administració Pública, Reformes Democràtiques i Llibertats Públiques, així com analitzar els resultats que la seua realització ha tingut respecte al gènere.  
e) Fomentar i assegurar l'ús de llenguatge no sexista i no discriminatori en els documents i informes elaborats en la Conselleria.  
f) Assistir tècnicament en l'elaboració de la publicitat institucional promoguda des de la Conselleria de manera que aquesta transmeta valors positius i igualitaris, evitant estereotips de gènere.  
g) Supervisar i proposar mesures per a la incorporació de la perspectiva de gènere en l'elaboració dels pressupostos.  
h) Demanar la informació estadística generada per l'activitat de la Conselleria i assessorar en relació amb la seua elaboració, a més de realitzar l'anàlisi, seguiment i control, des de la dimensió de gènere, de les estadístiques oficials relacionades amb el seu àmbit competencial.  
i) Promoure l'elaboració d'estudis d'investigació i informes tècnics de diagnòstic de la situació de les dones en relació amb les àrees d'activitat del departament, amb la finalitat de detectar i corregir possibles situacions de desigualtat entre dones i homes.  
j) Assessorar en l'elaboració de plans d'igualtat, col·laborar en la seua avaluació i proposar l'adopció de mesures correctores.  
k) Impulsar la formació i sensibilització del personal del departament en relació a l'abast i significat del principi d'igualtat d'oportunitats entre dones i homes, mitjançant la formulació de propostes d'accions formatives a la Direcció General de l'Institut Valencià de les Dones i per la Igualtat de Gènere.  
l) Promoure i impulsar el desenvolupament de mesures de coresponsabilitat i conciliació de la vida personal, laboral i familiar que s'adopten des de la Conselleria amb competències en funció pública.  
m) Impulsar i proposar mesures específiques dirigides a corregir situacions de desigualtat social que afecten especialment dones en exclusió social, víctimes de violència o que pateixen discriminació múltiple.  
4. La Subdirecció General del Gabinet Tècnic s'estructura en els serveis següents:  
a) Servei d'Informes i Activitat Parlamentària, al qual correspon assessorar, d'acord amb criteris de competència tècnica i des d'una perspectiva pluridisciplinària, la persona titular de la Conselleria; elaborar i analitzar la informació i documentació sobre les matèries pròpies de la Conselleria preparant els informes, estudis tècnics i memòries necessaris; proposar i tramitar les actuacions de la Conselleria relacionades amb l'activitat parlamentària.  
b) Servei de Documentació, Publicacions i Estadística Departamental, al qual correspon gestionar les bases de dades documentals d'interés per a la Conselleria; col·laborar en el tractament, organització i recuperació de la documentació, informacions publicades i normativa rellevants per al desenvolupament de les funcions d'assessorament corresponents a la Subdirecció General; proposar, elaborar i gestionar publicacions i estadístiques en matèries de la Conselleria; realitzar el disseny i seguiment de les campanyes informatives o de divulgació i imatge relacionades amb l'activitat de la Conselleria en col·laboració amb els centres directius.  
  
Article 6. Consell de Direcció  
1. El Consell de Direcció és l'òrgan col·legiat d'assessorament i assistència a la persona titular de la Conselleria en l'elaboració, coordinació i execució del programa d'actuacions del departament. Sota la seua presidència, el Consell de Direcció està integrat pels titulars de la Secretaria Autonòmica, la Sotssecretaria, les direccions generals i el gabinet del conseller o de la consellera, que exercirà la secretaria del dit consell.  
2. A les sessions del Consell de Direcció hi podran assistir, a més, les persones responsables de centres, òrgans, unitats o ens adscrits al departament quan la persona titular de la Conselleria ho estime convenient.  
3. La persona titular de la Conselleria pot acordar, sempre que ho estime convenient, la constitució d'altres òrgans o comissions de caràcter consultiu i d'assessorament per a matèries concretes o assumptes específics amb la composició que en cada cas determine.  
  
  
CAPÍTOL II  
De la Secretaria Autonòmica de Justícia, Administració Pública, Reformes Democràtiques i Llibertats Públiques  
  
Article 7. De la Secretaria Autonòmica de Justícia, Administració Pública, Reformes Democràtiques i Llibertats Públiques  
1. La Secretaria Autonòmica de Justícia, Administració Pública, Reformes Democràtiques i Llibertats Públiques, sota la dependència de la persona titular de la Conselleria, i de conformitat amb allò que disposa l'article 68 de la Llei 5/1983, de 30 de desembre, del Consell, dirigeix i coordina els centres directius i les unitats administratives integrades en aquests últims, que s'adscriuen sota la seua dependència.  
2. Assumeix les competències que li atribueix l'article 68 de la Llei 5/1983, de 30 de desembre, del Consell, en matèria d'infraestructures judicials, gestió i formació del personal al servei de l'Administració de justícia, planificació de l'Oficina Judicial, justícia gratuïta, víctimes del delicte, col·legis professionals, associacions, fundacions, registres i notariat, unions de fet i mediació, reformes democràtiques, consultes populars i electorals, relacions amb la professió titulada de gestor administratiu als efectes d'exercir les funcions traspassades a la Generalitat per l'Administració General de l'Estat a través del Reial Decret 981/2013, de 13 de desembre, i funció pública.  
  
3. Li correspon impulsar i coordinar la consecució dels programes i l'execució dels projectes que exercisquen els centres directius que estiguen sota la seua dependència, controlant i supervisant el compliment dels objectius.  
4. Li correspon, així mateix, resoldre els recursos que s'interposen contra les resolucions dels centres directius que estiguen sota la seua dependència i els actes dels quals no esgoten la via administrativa.  
  
Article 8. Del òrgans directius  
Sota la dependència de la persona titular de la Conselleria i de la persona titular de la Secretaria Autonòmica de Justícia, Administració Pública, Reformes Democràtiques i Llibertats Públiques, es troben els següents òrgans directius:  
1. Direcció General de Justícia  
2. Direcció General de Reformes Democràtiques  
3. Direcció General de Funció Pública  
  
Article 9. De la Direcció General de Justícia  
1. La Direcció General de Justícia és el centre directiu de la Secretaria Autonòmica de Justícia, Administració Pública, Reformes Democràtiques i Llibertats Públiques, que exerceix les competències establides en l'article 70 de la Llei 5/1983, de 30 de desembre, del Consell, així com les corresponents en matèria de relacions amb la justícia, infraestructures judicials, gestió i formació del personal al servei de l'Administració de justícia, planificació de l'Oficina Judicial, justícia gratuïta, atenció a víctimes de delicte, col·legis professionals, associacions, fundacions, registres i notariat, unions de fet i mediació.  
  
2. En especial, té atribuïdes les competències següents:  
a) Dirigir, impulsar, coordinar i executar les competències que han sigut atribuïdes a la Generalitat en l'àmbit de l'Administració de justícia, en aplicació de l'Estatut d'Autonomia de la Comunitat Valenciana; de la Llei Orgànica 6/1985, d'1 de juliol, del Poder Judicial, i de l'article 69.3 de la Llei 5/1983, de 30 de desembre, del Consell, en particular les relatives a relacions amb la justícia, infraestructures judicials i gestió d'unitats, serveis tècnics de suport als òrgans jurisdiccionals, gestió de recursos humans, formació del personal al servei de l'Administració de justícia, planificació de l'Oficina Judicial i justícia gratuïta.  
  
b) Organitzar, executar i controlar la política de la Generalitat en matèria d'atenció a la víctima del delicte a través de la xarxa d'oficines d'atenció a les víctimes del delicte i relacions amb els òrgans judicials de la Comunitat Valenciana.  
c) Implantar, desenvolupar i impulsar en tots els àmbits mesures encaminades a la desjudicialització de conflictes, així com mecanismes alternatius de resolució d'aquests.  
d) Dirigir, impulsar, coordinar i executar les competències que han sigut atribuïdes a la Generalitat, en aplicació de l'Estatut d'Autonomia de la Comunitat Valenciana i de les corresponents normes sectorials, en matèria de col·legis professionals, associacions, fundacions, unions de fet, registres i notariat.  
3. Per al desenvolupament de les seues funcions, la Direcció General de Justícia s'estructura de la manera següent:  
- La Subdirecció General de Modernització de la Justícia.  
- La Subdirecció General d'Entitats Jurídiques i Serveis al Ciutadà  
  
4. Subdirecció General de Modernització de la Justícia  
La Subdirecció General de Modernització de la Justícia té atribuïda, sota la supervisió de la persona titular de la Direcció General, la coordinació dels serveis adscrits, la coordinació externa amb altres administracions públiques en matèria de modernització de la Justícia i la representació de la Direcció General en les tasques que se li encomanen.  
  
Per al compliment de les funcions mencionades en l'apartat anterior, la Subdirecció General de Modernització de la Justícia s'estructura en els serveis següents, als quals corresponen les funcions que així mateix s'indiquen:  
4.1. Servei de Gestió d'Unitats i Planificació de l'Oficina Judicial, al qual correspon les funcions següents:  
a) Dissenyar, organitzar i coordinar les unitats processals de suport directe, els serveis comuns processals, les unitats administratives necessàries i les oficines comunes de suport.  
b) Elaborar la proposta de les relacions de llocs de treball de les oficines judicials i de les unitats administratives, així com la seua modificació.  
c) Elaborar els estudis i la programació de la Planta Judicial i Demarcació.  
d) Gestionar les competències que la Llei Orgànica 6/1985, d'1 de juliol, del Poder Judicial, i la resta de normativa atorguen a la Generalitat en matèria de justícia de pau.  
e) Exercir les competències que la Llei Orgànica 6/1985, d'1 de juliol, del Poder judicial, i la resta de normativa atorguen a la Generalitat en relació amb els instituts de medicina legal.  
f) Gestionar les relacions amb les organitzacions sindicals, i els processos electorals dels representants dels empleats públics de l'Administració de justícia, i si és el cas els plans d'acció social dels funcionaris de l'Administració de justícia dependents de la Generalitat Valenciana.  
  
g) Exercir la secretaria de la mesa sectorial de Justícia i comissions tècniques dependents d'aquesta, i les secretaries dels comités de seguretat i salut, sector justícia, de les províncies d'Alacant, Castelló i València.  
h) Gestionar les incidències del personal funcionari i laboral de l'Administració de la Generalitat destinat en les distintes seus judicials.  
i) Determinar i planificar les necessitats en matèria d'infraestructures, mitjans materials i informàtics, i qualsevol altre que es requerisca per al funcionament normal dels òrgans judicials, fiscalies i instituts de medicina legal de la Comunitat Valenciana.  
j) Elaboració de plecs de prescripcions tècniques i propostes de contractació.  
k) Elaboració de la proposta de pressupost i seguiment d'aquest del programa pressupostari assignat a la Direcció General de Justícia.  
  
l) Tramitació d'expedients de recursos administratius i recursos contenciosos administratius.  
m) Gestió i tramitació del pagament als secretaris dels jutjats de pau de menys de 7.000 habitants.  
n) Tramitació d'expedients de responsabilitat patrimonial derivada de les competències transferides en l'àmbit de l'Administració de justícia.  
o) Planificar i executar els projectes de modernització de l'Administració de justícia a la Comunitat Valenciana.  
p) Gestionar els sistemes de control horari instal·lats en les distintes seus judicials, d'acord amb els criteris establits pel Servei de Personal.  
  
q) La gestió de les ciutats de la Justícia de la Comunitat Valenciana, d'acord amb els criteris de planificació i d'execució que s'establisquen.  
  
r) Elaboració de tots aquells estudis i informes estadístics que li siguen encomanats relacionats amb l'Administració de Justícia  
s) Gestionar i realitzar el seguiment de les mesures encaminades a la desjudicialització de conflictes, així com dels mecanismes alternatius de resolució d'aquests que s'acorde implantar o desenvolupar  
t) Suport administratiu a la Junta d'Expurgació.  
u) Gestió de la firma electrònica i comptes de correu electrònic del personal al servei de l'Administració de justícia.  
4.2. Servei de Personal de l'Administració de Justícia, al qual correspon les funcions següents:  
a) Tramitar la provisió de llocs de treball, els nomenaments del personal funcionari interí i els expedients de modificacions de llocs.  
  
b) Participar en els processos selectius per a l'ingrés en els cossos de funcionaris de l'Administració de justícia en exercici de les competències atribuïdes.  
c) Gestionar els concursos d'àmbit nacional per a la provisió de llocs de treball en l'àmbit de la Comunitat Valenciana.  
d) Tramitar les situacions administratives, les sol·licituds de compatibilitat, els expedients disciplinaris i les distintes modalitats de jubilació del personal de l'Administració de justícia.  
e) Tramitar les llicències per malaltia i les seues pròrrogues, així com els expedients de millora voluntària de l'acció protectora de la seguretat social en les situacions d'incapacitat temporal, en coordinació amb la Inspecció Mèdica.  
f) Prestar assessorament i facilitar criteris d'actuació a les unitats administratives en matèria del control del compliment de la jornada i horari laboral, així com sobre vacacions, llicències i permisos.  
g) Gestionar la nòmina i les seues incidències, realitzar els estudis i elaborar els informes sobre costos econòmics del personal i expedir els certificats relacionats amb retribucions i bases de cotització.  
h) Elaborar les propostes de resolució dels recursos administratius i efectuar les actuacions requerides pels òrgans judicials com a conseqüència de la interposició de recursos contenciosos administratius en matèria de personal d'Administració de justícia.  
5. La Subdirecció General d'Entitats Jurídiques i Serveis al Ciutadà  
  
La Subdirecció General d'Entitats Jurídiques i Serveis al Ciutadà té atribuïda, sota la supervisió de la persona titular de la Direcció General, la coordinació dels serveis adscrits, la coordinació externa amb altres administracions públiques en matèria d'entitats jurídiques i serveis al ciutadà relacionats amb l'Administració de Justícia i la representació de la Direcció General en les tasques que se li encomanen.  
  
Per al compliment de les funcions mencionades en l'apartat anterior, la Subdirecció General d'Entitats Jurídiques i Serveis al Ciutadà, s'estructura en els serveis següents als quals corresponen les funcions que així mateix s'indiquen:  
5.1. Servei d'Entitats Jurídiques, al qual corresponen les funcions següents:  
a) Elaborar projectes normatives, proposta de resolució i registre de les fundacions, dels col·legis professionals i dels consells valencians de col·legis professionals sotmesos a la competència de la Generalitat.  
  
b) Donar suport tècnic i administratiu al Protectorat de Fundacions de la Generalitat.  
c) Revisar i preparar el depòsit dels comptes anuals i plans d'actuació de les fundacions i dels comptes anuals de les associacions declarades d'utilitat pública sotmeses a la competència de la Generalitat.  
  
d) Elaborar informes economicocomptables i efectuar l'assessorament economicocomptable en matèria de fundacions i d'associacions declarades d'utilitat pública.  
e) Instruir els expedients de declaració i revocació d'utilitat pública.  
  
f) Elaborar projectes normatius en matèria de les associacions sotmeses a la competència de la Generalitat.  
g) Coordinar les unitats territorials del Registre Autonòmic d'Associacions d'Alacant, Castelló i València.  
h) Elaborar projectes normatius i gestionar el Registre d'Unions de Fet de la Comunitat Valenciana.  
i) Tramitar els nomenaments de notaris i registradors i elaborar el decret del Consell de nomenament, així com realitzar l'estudi i proposta de fixació de les demarcacions notarials i registrals.  
5.2. Servei de Formació i Justícia Gratuïta, al qual correspon les funcions següents:  
a) Gestionar les indemnitzacions derivades de l'assistència jurídica en el torn d'ofici i en l'assistència lletrada al detingut.  
b) Donar suport tècnic i administratiu a la Comissió de Justícia Gratuïta de València i exercir la coordinació amb les comissions de Justícia Gratuïta d'Alacant i Castelló.  
c) Proposar, gestionar i realitzar el seguiment dels convenis i acords de cooperació en matèria de justícia i, en especial, per a la formació de jutges, magistrats, fiscals, secretaris judicials així com de professionals relacionats amb l'Administració de justícia (advocats, procuradors, etc.).  
d) Proposar, gestionar i realitzar el seguiment dels plans de formació del personal transferit al servei de l'Administració de justícia.  
  
e) Gestionar les línies de subvenció en matèria de justícia.  
f) Gestionar i realitzar el seguiment de la política de la Generalitat en matèria d'atenció a la víctima del delicte.  
  
Article 10. De la Direcció General de Reformes Democràtiques  
1. La Direcció General de Reformes Democràtiques és el centre directiu de la Secretaria Autonòmica de Justícia, Administració Pública, Reformes Democràtiques i Llibertats Públiques, que exerceix les competències establides en l'article 70 de la Llei 5/1983, de 30 de desembre, del Consell, així com les corresponents en matèria d'instruments que aprofundisquen en el desenvolupament democràtic en la Comunitat, consultes populars i electorals en el marc de la Llei Orgànica 5/1985, de 19 de juny, del Règim Electoral General, i la Llei 1/1987, de 31 de març, Electoral Valenciana, i relacions amb la professió titulada de gestor administratiu als efectes d'exercir les funcions traspassades a la Generalitat per l'Administració General de l'Estat a través del Reial Decret 981/2013, de 13 de desembre.  
2. En especial, té atribuïdes les competències següents:  
a) Ordenació, i gestió de les competències de la Generalitat respecte a les consultes populars en el marc del que preveu l'Estatut d'Autonomia de la Comunitat Valenciana i la seua normativa de desplegament.  
b) Ordenació, i gestió de les competències de la Generalitat respecte a les eleccions a les Corts, en el marc de la Llei Orgànica 5/1985, de 19 de juny, de Règim Electoral General, i de la Llei 1/1987, de 31 de març, Electoral Valenciana, així com dels processos electorals a les entitats locals menors en el marc de la normativa que els siga aplicable.  
  
c) Reforma, revitalització i implantació de procediments per a garantir una major qualitat democràtica de les institucions i el compliment dels fins d'interés general que legitimen la intervenció dels poders públics.  
d) Coordinació i gestió de mesures que propicien la instauració de sistemes addicionals d'exigència de responsabilitats polítiques.  
e) Promoció dels drets i llibertats fonamentals reconeguts en la Constitució i en la resta de l'ordenament jurídic.  
f) Impuls de totes aquelles mesures que contribuïsquen a la recuperació de la memòria històrica, en el marc de la normativa vigent sobre la matèria.  
g) Relacions amb la professió titulada de gestor administratiu als efectes d'exercir les funcions traspassades a la Generalitat per l'Administració general de l'Estat a través del Reial Decret 981/2013, de 13 de desembre.  
3. Les competències enumerades en les lletres a, b i f, relatives a les matèries relacionades amb el desenvolupament legislatiu i reglamentari de la participació política, s'exerciran en col·laboració amb la conselleria competent en matèria de participació ciutadana.  
4. La Direcció General de Reformes Democràtiques s'estructura de la manera següent:  
- La Subdirecció General de Reformes Democràtiques  
5. Subdirecció General de Reformes Democràtiques  
La Subdirecció General té atribuïda, sota la supervisió de la persona titular de la Direcció General, la coordinació dels serveis adscrits, la coordinació externa amb altres administracions públiques en matèria de reformes democràtiques, consultes populars i processos electorals i la representació de la Direcció General en les tasques que se li encomanen.  
  
En matèria de consultes populars i processos electorals, gestiona les competències atribuïdes a la Generalitat en les dites matèries i, en especial, realitza el seguiment dels processos electorals; elabora i/o coordina la normativa específica destinada a la seua celebració; coordina les relacions necessàries amb l'Administració electoral i amb els òrgans competents de l'Administració general de l'Estat; elabora anàlisis estadístiques, estudis comparatius i avaluació de processos electorals i consultes populars i electorals; realitza propostes de desenvolupament legislatiu del sistema de consultes populars municipals d'acord amb el legalment establit; proposa tècniques que optimitzen el funcionament de les infraestructures i mitjans ofimàtics destinats al seguiment electoral, i gestiona les subvencions autonòmiques anuals i les corresponents per despeses electorals de les formacions polítiques, en els termes establits en la legislació vigent.  
Per al compliment de les seues atribucions, la Subdirecció General de Reformes Democràtiques s'estructura en els serveis següents, als quals corresponen les funcions que així mateix s'indiquen:  
5.1. Servei d'Anàlisi i Impuls dels Drets, Llibertats i Desenvolupament Democràtic, amb les funcions següents:  
a) Anàlisi, elaboració i coordinació d'informes en relació amb l'exercici dels drets, llibertats i desenvolupament democràtic en l'àmbit de la Comunitat Valenciana. S'hi inclouran estudis de dret comparat per a valorar la possible aplicació a la Comunitat Valenciana de reformes democràtiques adoptades per l'Estat, per altres comunitats autònomes o per instàncies supranacionals.  
b) Impulsar la proposta de les reformes legals necessàries per a aprofundir i desenvolupar l'exercici dels drets, llibertats i desenvolupament democràtic en l'àmbit de la Comunitat Valenciana.  
c) Coordinar l'adopció d'iniciatives, seguiment i supervisió de les activitats, estudis i investigacions finançades per a millorar la qualitat de la democràcia.  
d) Realitzar el seguiment, avaluació i desenvolupament del grau de compliment de la normativa vigent en relació a les competències descrites.  
e) Participació en convocatòries públiques i privades, en col·laboració amb altres institucions que permeten realitzar les activitats previstes.  
  
f) Realització i coordinació de propostes d'actuació en matèria de memòria històrica.  
g) Prestar assessorament, en el marc de la Generalitat, a aquelles conselleries, organismes o entitats interessades, a propòsit de les qüestions relacionades amb l'exercici dels drets, llibertats i qualitat democràtica en relació amb el contingut dels avantprojectes i projectes normatius que tramiten.  
h) Dur a terme les actuacions derivades de l'exercici de les funcions relacionades amb la convocatòria i el desenvolupament de les proves per a l'obtenció del títol de gestor administratiu i amb l'expedició del títol de gestor administratiu, en els termes previstos pel Reial Decret 981/2013, de 13 de desembre, sobre traspàs de funcions de l'Administració de l'Estat a la Generalitat en matèria d'expedició del títol de gestor administratiu.  
i) Qualsevol altra que se li encomane en relació amb les matèries que li són pròpies.  
5.2. Servei de Promoció i Divulgació dels Drets, Llibertats i Desenvolupament Democràtic, amb les funcions següents:  
a) Impuls i organització de cursos, jornades, fòrums i la resta de trobades de caràcter divulgatiu sobre els drets, llibertats i les reformes democràtiques promogudes per la Conselleria.  
b) Proposar i col·laborar amb l'IVAP en l'organització i col·laboració en activitats de formació per a funcionaris i agents socials implicats en les matèries competència de la Direcció General.  
c) Convocatòria i gestió de subvencions i beques relacionades amb les matèries competència de la Direcció General, i especialment les dirigides a les universitats de la Comunitat Valenciana.  
d) Elaboració de convenis i acords en matèries competència de la Direcció General.  
e) Gestió de publicacions en les matèries competència de la Direcció General.  
f) Realitzar accions de documentació, comunicació i compilació, així com crear, sistematitzar i custodiar l'arxiu.  
g) Difusió de les activitats a través de la pàgina web de la conselleria competent per raó de la matèria, xarxes socials i altres mitjans de comunicació.  
h) Disseny i seguiment de les campanyes informatives, de divulgació o imatge relacionades amb matèries competència de la Direcció General.  
i) Qualsevol altra que se li encomane en relació amb les matèries que li són pròpies.  
  
Article 11. De la Direcció General de la Funció Pública  
1. La Direcció General de la Funció Pública el centre directiu de la Secretaria Autonòmica de Justícia, Administració Pública, Reformes Democràtiques i Llibertats Públiques, que exerceix les competències establides en l'article 70 de la Llei 5/1983, de 30 de desembre, del Consell, així com les corresponents en matèria d'ordenació, selecció, provisió, relacions sindicals, formació del personal al servei de l'Administració de la Generalitat i aprovació, gestió i resolució de les ajudes destinades al finançament dels plans de formació destinats al personal al servei de les entitats locals de la Comunitat Valenciana.  
  
2. Per al desenvolupament de les seues funcions, la Direcció General de Funció Pública s'estructura en les unitats següents:  
- Subdirecció General de Planificació i Règim Jurídic  
- Subdirecció General de Promoció Professional  
- Subdirecció General de l'Institut Valencià d'Administració Pública (IVAP)  
2.1. Subdirecció General de Planificació i Règim Jurídic  
  
La Subdirecció General de Planificació i Règim Jurídic, sota la supervisió del titular o la titular de la Direcció General, dirigeix, controla, coordina i supervisa l'execució dels projectes, objectius o activitats que se li assignen, així com els serveis i unitats administratives que se li adscriuen en l'apartat 2 d'aquest article.  
Per al compliment de les funcions mencionades en l'apartat anterior, la Subdirecció General de Planificació i Règim Jurídic s'estructura en els serveis següents, als quals corresponen les funcions que així mateix s'indiquen:  
2.1.1. Servei de Planificació i Ordenació de l'Ocupació Pública  
a) Tramitar i gestionar l'aprovació dels plans ocupació i dels procediments de reassignació d'efectius del personal al servei de l'Administració del Consell.  
b) Gestionar i mantindre l'estructura del sistema de cossos i escales funcionarials i de les agrupacions professionals funcionarials, així com l'adscripció i integració del personal funcionarial a aquests, en col·laboració amb la Subdirecció General de Promoció Professional.  
c) Gestionar la classificació de llocs de treball i elaborar la proposta de les seues corresponents relacions.  
d) Elaborar, tramitar i emetre informes en relació amb els projectes relatius al sistema retributiu del personal al servei de l'Administració de la Generalitat, en coordinació amb el departament competent en matèria de política pressupostària.  
e) Col·laborar en la preparació de la proposta de l'oferta d'ocupació pública, facilitant a aquest efecte les dades necessàries per a elaborar-la a la Subdirecció General de Promoció Professional  
f) Gestionar, mantindre, analitzar i tractar la informació dels registres de Personal i de Llocs de Treball de l'Administració de la Generalitat, mitjançant l'actualització i administració dels fitxers automatitzats de dades de caràcter personal i de llocs de treball que serveixen de suport a aquests.  
2.1.2. Servei de Règim Jurídic i Procediments de Personal  
a) Elaborar i informar els projectes normatius en matèria de funció pública i ocupació pública en l'àmbit de l'Administració de la Generalitat.  
b) Preparar els informes que ha d'emetre la Direcció General en relació amb els avantprojectes de llei i els projectes de disposicions generals que es referisquen a estructura orgànica, mètodes de treball i personal elaborats per les altres conselleries i departaments.  
c) Emetre els informes jurídics en matèria de funció pública que siguen sol·licitats per la Direcció General, així com elaborar estudis i informes en aquesta matèria en l'esmentat àmbit, amb la finalitat d'adoptar les decisions de planificació i ordenació dels recursos humans que corresponga adoptar a la Direcció General en el seu àmbit competencial.  
d) Elaborar estudis i informes en matèria de funció pública.  
e) Elaborar i proposar els criteris de coordinació adequats per a l'aplicació de la normativa de funció pública.  
f) Tramitar i gestionar els procediments jurídics relatius als drets, els deures, al règim d'incompatibilitats i a les situacions administratives del personal al servei de l'Administració de la Generalitat, que no estiguen atribuïts a altres subdireccions generals d'aquesta direcció general o altres òrgans o unitats administratives de la Generalitat. Així mateix li correspon la tramitació i gestió dels permisos, llicències o reduccions de jornada d'aquest personal, en els termes que preveu la normativa vigent.  
  
g) Gestionar, actualitzar i mantindre l'arxiu d'expedients del personal gestionat per la Direcció General.  
2.2. Subdirecció General de Promoció Professional  
La Subdirecció General de Promoció Professional, sota la supervisió del titular o la titular de la Direcció General, dirigeix, controla, coordina i supervisa l'execució dels projectes, objectius o activitats que se li assignen, així com els serveis i unitats administratives que se li adscriuen en l'apartat 2 d'aquest article.  
Per al compliment de les funcions mencionades en l'apartat anterior, la Subdirecció General de de Promoció Professional s'estructura en els serveis següents, als quals corresponen les funcions que així mateix s'indiquen:  
2.2.1. Servei de Selecció, Provisió i Carrera Professional Horitzontal  
a) Elaborar la proposta de l'oferta d'ocupació pública del personal al servei de l'Administració de la Generalitat. Organitzar i gestionar els processos de selecció d'aquest personal.  
b) Planificar els cursos derivats dels processos de selecció i promoció del personal empleat públic.  
c) Gestionar els processos derivats de les borses de treball temporal en llocs de treball de l'Administració de la Generalitat.  
d) Gestionar els processos de provisió de llocs de treball establits normativament.  
e) Prestar suport tècnic i administratiu als tribunals de selecció del personal al servei de l'Administració de la Generalitat i a les comissions avaluadores dels processos de provisió de llocs de treball.  
  
f) Tramitar i gestionar els procediments de reconeixement del nivell competencial i d'antiguitat.  
g) Gestionar l'avaluació de l'exercici del treball del personal de l'Administració de la Generalitat, atenent els objectius, missions i competències dels òrgans i unitats als quals es trobe adscrit, en coordinació amb els òrgans i unitats administratives que tinguen competències en aquesta matèria i àmbit de conformitat amb la normativa vigent.  
  
h) Tramitar els processos d'accés i progressió de grau en el sistema de carrera professional horitzontal.  
2.2.2. Servei de Relacions Laborals  
a) Assistir i assessorar tècnicament la Direcció General, així com a la resta d'unitats dependents d'aquesta, en les relacions amb les organitzacions sindicals, associacions professionals i representants del personal derivades del que estableix la normativa vigent, així com exercir la secretaria de les meses de negociació col·lectiva.  
b) Preparar, coordinar i gestionar el seguiment dels processos electorals dels i les representantes del personal empleat públic, així com les actuacions derivades d'aquests.  
c) Tramitar i gestionar les designacions de les delegades i els delegats de prevenció, així com el seu registre.  
d) Prestar suport per al funcionament i execució del pla de pensions per al personal de l'Administració de la Generalitat.  
e) Gestionar les convocatòries d'ajudes socials per al personal al servei de l'Administració de la Generalitat.  
2.3. Subdirecció General de l'Institut Valencià d'Administració Pública (IVAP)  
La Subdirecció General de l'Institut Valencià d'Administració Pública (IVAP), sota la supervisió de la persona titular de la Direcció General, dirigeix, controla, coordina i supervisa l'execució dels projectes, objectius o activitats que se li assignen, així com els serveis i unitats administratives que se li adscriguen en l'apartat següent.  
Per al compliment de les funcions mencionades en l'apartat anterior, la Subdirecció General de l'Institut Valencià d'Administració Pública (IVAP) s'estructura en els serveis següents, als quals corresponen les funcions que així mateix s'indiquen.  
2.3.1. Servei de Formació i Estudis  
a) Planificar la posada en marxa dels plans formatius.  
b) Gestionar l'acció formativa i de perfeccionament del personal al servei de la Generalitat i els seus organismes autònoms.  
c) Gestionar l'homologació dels cursos formatius i de perfeccionament impartits per altres òrgans de la Generalitat o altres òrgans de l'Administració pública.  
d) Dissenyar els criteris d'execució establits en els plans formatius, i aquells que afecten l'homologació dels cursos.  
e) Recopilar documentació en matèries referents a l'administració i gestió pública, i a la formació i perfeccionament del personal al seu servei.  
f) Realitzar treballs d'investigació referents a l'administració i gestió pública, i a la formació i perfeccionament del personal al seu servei.  
  
g) Coordinar i gestionar els processos avaluatius implantats en els plans de formació.  
h) Planificar, organitzar i executar els cursos derivats dels processos de selecció i promoció del personal empleat públic de l'Administració de la Generalitat.  
i) Participar en la formació i perfeccionament del personal al servei d'altres administracions públiques, en els termes que s'establisquen en els acords de cooperació interadministrativa que es puguen subscriure.  
  
2.3.2. Servei de Programació i Gestió  
a) Realitzar la planificació i programació econòmica i pressupostària dels plans de formació i accions formatives del personal la gestió dels quals corresponga a l'IVAP.  
b) Efectuar la gestió econòmica i el seguiment comptable dels fons relatius a la formació contínua i especialitzada corresponents als plans de formació i accions formatives del personal encomanats a l'IVAP.  
  
c) Elaborar informes i propostes sobre l'execució econòmica i pressupostària, així com supervisar i controlar les despeses i els ingressos vinculats a les accions formatives assignades a l'Institut.  
d) Gestionar i realitzar el seguiment administratiu, econòmic i comptable dels acords i convenis en matèria de formació de personal amb altres administracions públiques, organismes i institucions, en els quals participe la conselleria a la qual estiga adscrit l'IVAP, així com elaborar els informes avaluadors que se li encomanen en relació amb aquells.  
e) Gestionar, tramitar, instruir i realitzar el seguiment administratiu i econòmic de les subvencions destinades al finançament dels plans de formació del personal al servei de les entitats locals de la Comunitat Valenciana, en el marc de l'Acord de Formació per a l'Ocupació de les Administracions Públiques.  
  
CAPÍTOL III  
De la Sotssecretaria  
  
Article 12. La Sotssecretaria  
1. Sota la directa dependència de la persona titular de la Conselleria, la Sotssecretaria té atribuïdes les competències i funcions establides per l'article 69 de la Llei 5/1983, de 30 de desembre, del Consell, les que li siguen atribuïdes per altres normes i les que li encomane el titular del departament.  
En particular, li corresponen les següents:  
a) Dirigir i coordinar els serveis generals i dependències comunes de la Conselleria.  
b) Gestionar la tramitació i coordinació dels convenis i acords de la Conselleria, així com supervisar els expedients de contractació que gestionen altres centres directius, excepte aquells respecte dels quals els seus titulars tinguen delegades les facultats per a subscriure'ls.  
c) Elaborar la proposta de l'avantprojecte del pressupost anual, tramitar les modificacions pressupostàries i realitzar el seguiment de l'execució del pressupost.  
d) Dissenyar, executar i mantindre actualitzats els programes d'informació i gestió econòmica de la Conselleria, establint les directrius per a la correcta gestió de despeses i ingressos i l'òptima utilització dels recursos.  
e) Tramitar els expedients de contractació.  
f) Gestionar les despeses de personal de la Conselleria i tramitar les incidències de nòmina.  
g) Realitzar estudis tècnics i de dret comparat, així com recopilar documentació sobre matèries de competència de la Conselleria.  
  
h) Emetre informes sobre els assumptes que hagen de sotmetre's al Consell, al president de la Generalitat o a altres òrgans, quan això siga preceptiu o així ho dispose el conseller.  
i) Demanar l'emissió dels informes jurídics preceptius, tal com disposen els apartats 2 i 3 de l'article 5 de la Llei 10/2005, de 9 de desembre, de la Generalitat, d'Assistència Jurídica a la Generalitat.  
  
j) Elaborar estudis i anàlisis relatius a la racionalització i reorganització, tant de l'estructura organitzativa de la Conselleria com dels procediments de gestió que s'hi realitzen, coordinant els treballs que en aquesta matèria elaboren altres òrgans o unitats del departament.  
  
k) Tramitar, proposar i, en general, executar els actes de gestió econòmica i administrativa que li corresponguen, dins de l'àmbit funcional del centre directiu i d'acord amb el que estableix les disposicions i instruccions dictades pels òrgans competents.  
l) Elaborar, emetre informes i proposar disposicions sobre matèries del seu àmbit funcional, així com dictar resolucions, instruccions i ordres de servei en assumptes de la seua competència.  
m) Resoldre els expedients disciplinaris del personal adscrit a la Conselleria, sense perjudici de la competència del Consell per a acordar la separació del servei del personal funcionari de la Generalitat.  
2. Directament de la Sotssecretaria en depenen  
- La Secretaria General Administrativa.  
  
Article 13. La Secretaria General Administrativa  
1. Adscrita a la Sotssecretaria, la Secretaria General Administrativa, de conformitat amb allò que disposa l'article 73 de la Llei 5/1983, de 30 de desembre, del Consell, és la unitat amb la màxima jerarquia de nivell administratiu de la Conselleria, que presta suport a la Sotssecretaria i, sota la seua autoritat, atén i gestiona la totalitat dels serveis generals de la Conselleria.  
2. La Secretaria General Administrativa s'estructura de la manera següent:  
2.1. Servei de Contractació i Assumptes Generals, amb les funcions següents:  
a) Assessorar en la planificació, programació, seguiment i avaluació de les inversions de la Conselleria.  
b) Anàlisi, disseny, determinació i ordenació de criteris en relació amb les contractacions que s'efectuen.  
c) Estudiar, preparar i formalitzar els expedients de contractació de la Conselleria.  
d) Elaboració d'informes, propostes de resolució i la resta d'incidències que es deriven dels contractes.  
e) Realitzar estudis, propostes i actuacions que afecten l'organització dels assumptes generals de la Conselleria.  
f) Vetlar pel funcionament correcte del Registre General d'entrada i eixida de documents i de l'arxiu general de la Conselleria.  
g) Gestionar els assumptes generals, com ara règim interior, parc mòbil, sense perjuí de les competències que tinga atribuïdes la conselleria competent en aquesta matèria, així com el manteniment d'instal·lacions i altres de similars.  
h) Gestionar les adquisicions de material de tipus general necessari per al funcionament normal de la Conselleria.  
i) Coordinació del Registre Únic de Factures (RUF).  
j) Control i seguiment de la facturació de la Conselleria.  
k) Qualsevol altra que se li encomane en relació amb les matèries que li són pròpies.  
2.2. Servei de Gestió Econòmica i Pressupostària, amb les funcions següents:  
a) Elaboració de l'avantprojecte dels pressupostos de la Conselleria.  
  
b) Tramitar les modificacions pressupostàries.  
c) Tramitar i formalitzar els ingressos que originen les activitats dels distints centres directius de la Conselleria.  
d) Control i seguiment de l'execució pressupostària i econòmica de tots els programes pressupostaris de la Conselleria i gestionar el corresponent a direcció i serveis generals.  
e) Informar sobre els avantprojectes de llei, projectes de disposicions generals, resolucions o convenis de la Conselleria amb repercussió en la despesa pública.  
f) Coordinació i seguiment de les distintes caixes pagadores de la Conselleria, així com la comptabilització dels comptes justificatius dels fons de caixa fixa gestionats pels centres directius de la Conselleria.  
  
g) Supervisió de l'activitat de gestió economicopressupostària que realitzen altres unitats de la Conselleria.  
h) Tramitar les incidències relatives a la gestió econòmica del personal adscrit al departament.  
i) Gestió de nòmines.  
j) Qualsevol altra funció relativa a la gestió econòmica o pressupostària.  
2.3. Servei Coordinació i Suport Tècnic, amb les funcions següents:  
  
a) Coordinar els serveis de gestió administrativa de les direccions territorials de la Conselleria.  
b) Coordinar i impulsar la tramitació dels projectes normatius, així com col·laborar amb les direccions generals en l'elaboració d'aquests.  
  
c) Racionalització dels procediments administratius en coordinació amb la resta de departaments de la Conselleria.  
d) Assistència tècnica a les direccions generals per a la preparació de convocatòries de subvencions, així com per a la implantació de procediments de gestió.  
e) Coordinació, seguiment i supervisió i impuls de la tramitació dels convenis i acords i la seua remissió al Registre de Convenis.  
  
f) Estudi i proposta sobre normalització de documents administratius.  
g) Supervisió i revisió dels expedients corresponents als assumptes que s'hagen d'elevar a la Comissió de Secretaris Autonòmics i Sotssecretaris i al Consell per a la seua aprovació o coneixement, preparar l'informe de la Sotssecretària i traslladar els acords al centre directiu corresponent de la Conselleria.  
h) Tramitació de la publicació de normes i actes de la Conselleria en els diaris oficials.  
i) Qualsevol altra que li siga encomanada en relació amb les matèries que li són pròpies.  
2.4. Servei de Personal i Gestió Administrativa, amb les funcions següents:  
a) Tramitació dels procediments de responsabilitat patrimonial.  
b) Tramitar reclamacions administratives prèvies a l'exercici d'accions civils.  
c) Gestió del personal de la Conselleria.  
d) Preparar les propostes de les relacions de llocs de treball de la Conselleria i les seues actualitzacions.  
e) Elaboració d'estudis sobre les plantilles de personal de les distintes unitats de la Conselleria.  
f) Elaboració de informes i propostes de resolució respecte dels recursos administratius i reclamacions prèvies en matèria de personal.  
  
g) Tramitació dels procediments disciplinaris.  
h) Tramitació de les situacions del personal.  
i) Custòdia i manteniment dels expedients de personal.  
j) Gestió i tramitació de queixes i suggeriments.  
k) Estudi dels processos, estructures i mètodes de treball.  
l) Direcció i supervisió de les actuacions tendents a la millora de la qualitat en els procediments i serveis públics, i dels instruments generals aplicables per a la seua modernització.  
m) Vetlar pel compliment de la normativa en matèria de personal.  
  
n) Direcció i supervisió de les mesures de simplificació, reducció de càrregues administratives i accés electrònic en els procediments administratius de la Conselleria en el Gestor Únic de Continguts de la Generalitat (GUC).  
o) Vetlar pel compliment de la normativa en matèria de protecció de dades de caràcter personal i en matèria de seguretat de la informació.  
  
p) Gestionar i tramitar les propostes dels ciutadans en el Portal de la Transparència de la Generalitat (Portal GV Oberta), relacionades amb les matèries que es corresponguen amb l'àmbit competencial de la Conselleria.  
q) Gestió i tramitació de les sentències judicials fermes.  
  
r) Seguiment i anàlisi de les reclamacions interposades per a l'abonament dels interessos de demora.  
s) Coordinació del projecte GE-FACTURA.  
t) Gestió patrimonial dels béns afectes a la Conselleria.  
u) Qualsevol altra que li siga encomanada en relació amb les matèries que li són pròpies.  
2.5. Servei d'Infraestructures i de Supervisió de Projectes, amb les funcions següents:  
a) Verificar que s'han tingut en compte les disposicions de caràcter legal o reglamentari, així com la normativa tècnica que siga aplicable a cada tipus d'avantprojecte i projecte d'obra, igual que a les seues modificacions.  
b) Examinar que els preus dels materials i de les unitats d'obra són els adequats per a l'execució del contracte.  
c) Proposar a l'òrgan de contractació criteris i orientacions de caràcter tècnic perquè siguen inclosos, si és el cas, en la circular, norma o instrucció corresponent.  
d) En general, totes les funcions relatives a projectes d'obres previstes en la legislació de contractes de les administracions públiques i aquelles altres funcions que se li encomanen en matèria de la seua competència, sempre que no estiguen expressament atribuïdes a altres serveis.  
e) Coordinar, supervisar i, si és el cas, col·laborar en els projectes d'obres de la Conselleria, i les tasques professionals dels tècnics contractats per al desenvolupament dels treballs.  
f) Gestionar el funcionament i realitzar el seguiment dels manteniments dels edificis o instal·lacions de la Conselleria, procurant la racionalització i optimització de recursos, amb especial atenció al desenvolupament sostenible i la reducció de la despesa energètica.  
g) Estudiar el mercat immobiliari per a proposar les contractacions que resulten més avantatjoses a la Conselleria.  
h) Determinar la memòria funcional dels edificis o instal·lacions de la Conselleria i realitzar el seguiment i la coordinació de tots els assumptes relacionats amb la seguretat laboral en els edificis en funcionament.  
i) Qualsevol altra que li siga encomanada en relació amb les matèries que li són pròpies.  
  
  
TÍTOL III  
De l'organització territorial  
  
Article 14. Organització territorial  
1. Com a expressió del principi de desconcentració administrativa, la Conselleria s'organitza territorialment en serveis centrals, que estenen la seua competència a tot l'àmbit de la Comunitat Valenciana, i en direccions territorials, amb rang de subdirecció general i competències d'àmbit provincial.  
2. En cada una de les capitals de les províncies d'Alacant, Castelló i València hi ha una direcció territorial, que actua sota la dependència orgànica de la Sotssecretaria i amb competència en el territori de la respectiva província.  
3. Funcionalment, les direccions territorials depenen de les distintes direccions generals de la Conselleria, segons l'índole de la matèria.  
  
  
Article 15. De les direccions territorials  
1. Al capdavant de cada direcció territorial està el/la director/a territorial, amb el caràcter de representant permanent de la Conselleria en el seu respectiu territori.  
2. El/la director/a territorial és l'òrgan de relació ordinària i regular entre les unitats, centres i dependències territorials i els serveis centrals del departament.  
3. A cada director/a territorial dins del seu àmbit territorial li correspon l'exercici de les funcions següents:  
a) Exercir la direcció de tots els serveis, programes i activitats que exerceixen els serveis, seccions, unitats i negociats i la resta de centres dependents o integrats en la direcció territorial.  
b) Vetlar per l'adequat desplegament i execució de les funcions pròpies de la Conselleria en el seu àmbit territorial.  
c) Exercir les funcions que li atribueixen les disposicions vigents, així com les que expressament li deleguen els centres directius competents.  
  
  
DISPOSICIÓ ADDICIONAL  
  
Única. De la Comissió de Transparència  
Es crearà la Comissió de Transparència que es constitueix en l'àmbit de la Conselleria, integrada per personal propi d'aquesta i sota la dependència de la Sotssecretaria, en el termes que s'establesquen reglamentàriament, i de conformitat amb el que estableix l'article 11 de la Llei 30/1992, de 26 de novembre, de Règim Jurídic dels Administracions Publiques i del Procediment Administratiu Comú.  
  
  
DISPOSICIÓ TRANSITÒRIA  
  
Única. Règim transitori de les unitats i llocs de treball  
Els distints centres directius gestionaran els crèdits relatius a les competències que els han sigut atribuïdes pel present decret.  
Alhora, les unitats i llocs de treball de nivell administratiu configurades d'acord amb l'anterior estructura de conselleries del Consell i els corresponents reglaments orgànics i funcionals continuaran subsistents, retribuïts amb càrrec als mateixos crèdits pressupostaris a què ho venien sent fins al moment, i donant el suport administratiu en relació amb aquells assumptes i expedients que els corresponguen en les matèries que venien gestionant amb anterioritat a l'entrada en vigor del present decret, sense perjuí de la competència per a resoldre dels òrgans a què els ha sigut atribuïda.  
Tot això es mantindrà fins que es duguen a terme les modificacions pressupostàries derivades del present reglament, així com les actuacions escaients sobre els esmentats llocs de treball, en el marc de la vigent normativa en matèria de funció pública per a l'adequació de la nova estructura orgànica i sense perjuí que, posteriorment, siguen aprovades les relacions de llocs de treball adaptades a aquella. Així mateix, des del moment de l'entrada en vigor del present decret, i sense perjuí de l'anterior, es podran produir els canvis d'adscripció d'unitats administratives que escaiguen, de conformitat amb la reorganització efectuada.  
  
DISPOSICIÓ DEROGATÒRIA  
  
Única. Normativa derogada  
Queda derogat el Decret 118/2014, de 18 de juliol, del Consell, pel qual s'aprovà el Reglament orgànic i funcional de la Conselleria de Governació i Justícia, i alhora tots els disposicions d'igual o inferior rang que s'oposen a què disposa el present decret.  
  
  
DISPOSICIONS FINALS  
  
Primera. Habilitació de desplegament reglamentari  
Es faculta la persona titular de la Conselleria de Justícia, Administració Pública, Reformes Democràtiques i Llibertats Públiques per a dictar totes les disposicions que requerisca el desplegament i execució del present decret, en compliment del que disposa la Llei del Consell.  
  
Segona. Entrada en vigor  
Aquest decret entrarà en vigor l'endemà de ser publicat en el Diari Oficial de la Comunitat Valenciana.  
  
València, 18 de setembre de 2015  
  
El president de la Generalitat,  
XIMO PUIG I FERRER  
  
La consellera de Justícia, Administració Pública, Reformes Democràtiques i Llibertats Públiques,  
GABRIELA BRAVO SANESTANISLAO


Còpia Permalink ELI